โฟร์อีฟ

โฟร์อีฟ (เขียนด้วยตัวพิมพ์ใหญ่ทั้งหมดว่า 4EVE) เป็นเกิร์ลกรุปสัญชาติไทย และเป็นศิลปินกลุ่มแรกในสังกัดเอ็กซ์โอเอ็กซ์โอเอนเตอร์เทนเมนต์ ประกอบด้วยสมาชิกจำนวนเจ็ดคนที่มาจากรายการ "โฟร์อีฟเกิร์ลกรุปสตาร์" คือ มายด์, โจริญ, ตาออม, แฮนน่า, ฝ้าย, พั้นช์ และอ๊ะอาย 
โฟร์อีฟได้เปิดตัวเดบิวต์ซิงเกิลแรก "อูห์ลาล่า!" ("Oohlala!") เมื่อวันที่ 23 ธันวาคม 2563 ที่มาพร้อมมิวสิกวิดีโอที่สร้างความฮือฮาให้วงการทีป็อปด้วยการใช้เทคนิคการถ่ายทำ Virtual Production เป็นครั้งแรกในประเทศไทย ต่อมาในเดือนมีนาคมของปี 2564 ทางวงได้ปล่อยอัลบั้มเต็มชุดแรกที่มีชื่อว่า "The First Album" โดยมีซิงเกิล "วัดปะหล่ะ?" ที่ได้รับความนิยมจนสามารถติด 10 อันดับแรกในชาร์ต สปอติฟาย ประเทศไทย หลังจากประสบความสำเร็จจากอัลบั้มแรก ทางวงก็ปล่อยซิงเกิลจากอัลบั้มใหม่ออกมาทุกปีต่อเนื่องมาจนถึงปัจจุบัน โดยมีเพลงฮิตที่ได้รับความนิยมจากหลากหลายอัลบั้มเช่น Booty Bomb, ข้อยกเว้น, สิ่งเล็กน้อย, หยดน้ำตา, Lifeboy, Hot2Hot ฯลฯ 
ชื่อ.
ชื่อโฟร์อีฟมีที่มาจากคำว่า Forever ผสมกับคำว่า EVE (ผู้หญิงคนเเรกของโลก) หมายถึงผู้หญิงที่อยู่ตลอดไป ส่วนกลุ่มแฟนคลับมีชื่อว่า ฟอร์อาย (For Aye) แปลว่า ตลอดไป เช่นกัน นอกจากนี้ทางวงยังมีชื่อเล่นที่แฟนคลับเรียกแบบสั้น ๆ ว่า "ฟีฟ" อีกด้วย
ประวัติ.
ผู้ชนะรายการโฟร์อีฟเกิร์ลกรุปสตาร์.
สมาชิกภายในวงเป็นผู้ชนะจากรายการ โฟร์อีฟเกิร์ลกรุปสตาร์ ซึ่งเป็นรายการค้นหาศิลปินหญิงมาอยู่ในวงเกิร์ลกรุปกลุ่มใหม่ที่มีชื่อว่า โฟร์อีฟ รายการนี้ออกอากาศทางช่องเวิร์คพอยท์ในปี 2563 มีทั้งหมด 13 ตอน หลังจากประกาศผลรอบไฟนอลเดบิวต์จึงได้สมาชิกโฟร์อีฟอย่างเป็นทางการทั้งหมด 7 คน คือ อ๊ะอาย, ตาออม, มายด์, แฮนน่า, ฝ้าย, โจริญ และพั้นช์ ตามลำดับ
เปิดตัวครั้งแรก.
เปิดตัวอย่างเป็นทางการด้วยการปล่อยเดบิวต์ซิงเกิลเพลง "อูห์ลาล่า!" ("Oohlala!") เมื่อวันที่ 23 ธันวาคม พ.ศ. 2563 มาในคอนเซ็ปต์ Girl Crush ที่สร้างความตื่นตาตื่นใจด้วยมิวสิกวิดีโอจากทีม Bad 3rothers ที่เลือกใช้เทคโนโลยี LED Virtual Production เข้ามายกระดับโปรดักชันให้ดูดีขึ้นกว่าเอ็มวีเพลงไทยที่เคยเห็นกันมา หลังจากปล่อยเพลงนี้โฟร์อีฟก็ถูกจับตามองมากขึ้นจากแฟนๆ T-POP ทั้งความสามารถในการร้องการเต้นและสไตล์เพลงที่น่าสนใจ
จากนั้นในปี 2564 ทางวงก็ได้ปล่อยอัลบั้มเต็มชุดแรกคือ "เดอะเฟิสต์อัลบั้ม (The First Album)" และปล่อยมิวสิกวิดีโอเพลง "LIKE A BLING" ออกมาพร้อมกัน โดยอัลบั้มนี้มีเพลงที่ได้รับความนิยมมากที่สุดก็คือ "วัดป่ะหล่ะ? (Test Me)" ซึ่งติด 10 อันดับแรกของ Spotify Thailand Charts ในช่วงเวลาดังกล่าวและกลายเป็นเพลงฮิตที่มียอดวิวในยูทูบมากกว่าร้อยล้านวิวในปัจจุบัน ความสำเร็จของเพลงนี้คือจุดเริ่มต้นที่ทำให้โฟร์อีฟก้าวขึ้นเป็นเกิร์ลกรุปแถวหน้าในเวลาต่อมา พร้อมกับปลุกกระแสแนวเพลง T-POP ให้กลับมาคึกคักอีกครั้ง ถึงแม้ว่าทางวงจะยังไม่มีการแสดงสดใดๆ เนื่องจากอยู่ในช่วงระบาดของไวรัสโคโรน่าโควิด-19 แต่ความนิยมของพวกเธอกลับเพิ่มมากขึ้นเรื่อยๆ เมื่อทางวงก็ยังคงทยอยปล่อยเพลงอื่นๆจากอัลบั้มแรก และปล่อยคอนเทนต์ทางออนไลน์อย่างต่อเนื่อง ทั้ง 4EVE Vlog และ 4EVE Challenge จึงทำให้เห็นถึงเสน่ห์ความน่ารัก ความสนุกสนานเฮฮาของสมาชิกแต่ละคน และทำให้มีแฟนคลับเพิ่มขึ้นอย่างต่อเนื่อง
จากความสำเร็จจากเพลง “วัดปะหล่ะ?” และอัลบั้มแรก บวกกับกระแสความนิยมของวงที่เพิ่มขึ้น ทางวงจึงปล่อยอัลบั้มชุดที่ 2 ซึ่งเป็นอัลบั้มพิเศษที่ปล่อยออกมาในปีเดียวกัน นั่นคือ "Special Album: Trick or Treat" เป็นมินิอัลบั้มที่ประกอบด้วย 4 บทเพลงหลากสไตล์และถูกนำมาทำเป็นมิวสิควีดีโอทุกเพลง เริ่มต้นด้วย "Booty Bomb" เพลงที่มาพร้อมกับท่าเต้นและคอนเซปต์สุดเท่ ด้วยกระแสตอบรับที่ดีของเพลงนี้ทำให้โฟร์อีฟถูกพูดถึงมากขึ้นทั้งในไทยและต่างประเทศ ซิงเกิลถัดมาคือ "Trick or Treat" เพลงที่เป็นที่มาคอนเซปต์อัลบั้มนี้ บทเพลงเนื้อหาขี้เล่นกับท่วงทำนองที่ติดหู ซิงเกิลที่3 "ภาพหลอน (Reels)" บทเพลงเศร้าแนวอกหักที่ได้ ทิกเกอร์ มาเป็นพระเอกเอ็มวีครั้งแรก โดยเพลงนี้เป็นงานเก่าของสายป่านโรงบ่มคนดนตรีที่ถูกนำมาทำใหม่ และเพิ่มท่อนแร็ปตามสไตล์โฟร์อีฟเข้าไป ปิดท้ายด้วย "Nobody’s Perfect" บทเพลงความหมายดีที่ให้กำลังใจแก่คนฟัง หลังจากจบอัลบั้มนี้ ทางวงก็เดินหน้าเตรียมทำอัลบั้มใหม่ต่อทันที 
พ.ศ. 2565 สถานการณ์โควิดเริ่มดีขึ้นตามลำดับ โฟร์อีฟจึงเริ่มออกงานอีเวนต์ รับงานพรีเซ็นเตอร์ และทัวร์คอนเสิร์ตตามที่ต่างๆเรื่อยมานับจากนั้น นอกจากนี้ทางวงก็เริ่มได้รับรางวัลจากงานประกาศรางวัลเวทีต่างๆมากมาย อาทิเช่น ศิลปินหน้าใหม่แห่งปีจาก JOOX Thailand Music Awards 2022, Best Music of The Year ประเภท Female Group และ The Best Music of The Year จากเพลง"วัดป่ะหล่ะ?" งานโทตี้มิวสิกอวอร์ดส์ 2021, Artist of The Year จากงาน TikTok Awards Thailand 2022 เป็นต้น
ด้านงานเพลง วงโฟร์อีฟและสมาชิกแต่ละคนเริ่มถูกรับเชิญไปร้องเพลงร่วมกับศิลปินท่านอื่นมากมาย รวมไปถึงเพลงในโปรเจกต์พิเศษต่างๆ เพลงโฆษณา เพลงประกอบละครซีรีส์และภาพยนต์ ที่มีเข้ามาอย่างต่อเนื่อง ส่วนเพลงหลักในอัลบั้มทางวงก็ได้ทยอยปล่อยซิงเกิลจากอัลบั้มชุดที่ 3 "Less is More" มาตลอดทั้งปี และเป็นการปล่อยอัลบั้มแบบใหม่คือ ทยอยปล่อยซิงเกิลพร้อมมิวสิควีดีโอทีละเพลง เมื่อครบแล้วจึงรวมเป็นมินิอัลบั้มเพื่อจำหน่ายเป็นซีดีบ็อกซ์เซ็ต โดยเริ่มตั้งแต่วันที่ 16 พฤษภาคม ได้ประกาศซิงเกิลแรกคือเพลง "ข้อยกเว้น" ต่อมาในวันที่ 4 กรกฎาคม ได้ประกาศชื่อเพลงซิงเกิลที่ 2 คือเพลง "Boutchya" ซึ่งมีเนื้อเพลงเป็นภาษาอังกฤษล้วน และวันที่ 11 สิงหาคม ได้ประกาศเผยแพร่เพลงและมิวสิควิดีโอซิงเกิลที่ 3 ในอัลบั้มชุดใหม่คือเพลง "สิ่งเล็กน้อย"
คอนเสิร์ตใหญ่ครั้งแรก.
วันที่ 2 กันยายนในงาน XOXO Showcase ที่สยามแควร์ ทางวงได้เปิดเผยเรื่องการเปิดจองซีดีบ็อกซ์เซ็ตอัลบั้มชุดที่ 3 Less is More พร้อมกับประกาศเรื่องมิวสิควีดีโอซิงเกิลที่ 4 ที่ชื่อว่า "Jackpot" ซึ่งเป็นเพลงปิดอัลบั้มชุดนี้ นอกจากนี้ทางวงยังเซอร์ไพรส์แฟนๆด้วยการประกาศจัดคอนเสิร์ตครั้งแรกในชื่อ "4EVE THE 1st CONCERT FRIENDS & FAMILY" โดยทราบภายหลังว่าจะจัดขึ้นในวันที่ 17 ธันวาคม 2565 ณ ศูนย์การประชุมแห่งชาติสิริกิติ์ ซึ่งมีความจุประมาณ 5,000 ที่นั่ง โดยในวันเปิดจำหน่ายบัตรมีแฟนเพลงให้ความสนใจจำนวนมากจนบัตรถูกจำหน่ายหมดอย่างรวดเร็วภายในครึ่งชั่วโมง จากเสียงเรียกร้องของแฟนๆจึงทำให้ทางวงประกาศเพิ่มรอบในวันที่ 18 ธันวาคม 2565 มาอีกหนึ่งวัน โดยคอนเสิร์ตครั้งนี้มีวง แอทลาส เป็นแขกรับเชิญทั้งสองวัน ต่อมาภายหลังเทปบักทึกภาพการแสดงคอนเสิร์ตครั้งนี้ ถูกนำมาเผยแพร่ให้ได้รับชมทางเน็ตฟลิกซ์ 
พ.ศ. 2566 หลังจากจบคอนเสิร์ตใหญ่ โฟร์อีฟได้พักช่วงสั้นๆก่อนจะกลับมารับงานกันอย่างหนักหน่วงตลอดทั้งปี ทั้งงานพรีเซ็นเตอร์สินค้าและงานทัวร์คอนเสิร์ตต่างๆทั้งในและต่างประเทศ พร้อมกันนั้นทางวงก็ได้ทยอยปล่อยเพลงจากอัลบั้มใหม่ชุดที่ 4 ที่ชื่อว่า "Now Or Never Part 1" โดยทยอยปล่อยซิงเกิลตลอดทั้งปี เริ่มจากเพลง หยดน้ำตา (TEARS), Life Boy (พูดไปก็ไลฟ์บอย), I Like Boys, ไปล้อเล่นไกลๆ (Not Kidding) และ Vroom Vroom เป็นเพลงปิดท้าย ก่อนจะรวมเป็นมินิอัลบั้มและวางจำหน่ายเป็นซีดีบ็อกซ์เซ็ตในคอนเสิร์ตใหญ่ครั้งที่ 2 ของวง
คอนเสิร์ตใหญ่ครั้งที่สอง.
วันที่ 9 ธันวาคม 2566 ได้มีการประกาศคอนเสิร์ตใหญ่ครั้งที่ 2 ของวง โดยใช้ชื่อว่า "4EVE Concert NOW OR NEVER Live at Impact Arena " จัดขึ้นในวันเสาร์ที่ 10 กุมภาพันธ์ 2567 ณ อิมแพ็ค อารีน่า เมืองทองธานี ซึ่งถือว่าเป็นสถานที่จัดคอนเสิร์ตสเกลขนาดใหญ่ที่มีความจุประมาณ 12,000 ที่นั่ง โดยวันจำหน่ายบัตร 4EVE ได้สร้างปรากฏการณ์อีกครั้งเมื่อสามารถจำหน่ายบัตรหมดอย่างรวดเร็ว และประกาศ Sold Out ภายใน 6 ชั่วโมง ซึ่งถือเป็นเกิร์ลกรุปวงแรกของไทยที่ทำได้ แม้ภายหลังจะประกาศเปิดโซนเพิ่มเล็กน้อยแต่บัตรก็ถูกจำหน่ายหมดทุกครั้ง โดยคอนเสิร์ตครั้งนี้ประสบความสำเร็จและถูกพูดถึงเป็นอย่างมากกับระบบแสง สี เสียง และโปรดักชันที่จัดเต็ม พร้อมด้วยแขกรับเชิญพิเศษ ได้แก่ ยัวร์บอยทีเจ, อิงค์ วรันธร, ไททศมิตร และโอ๊ต ปราโมทย์ นอกเหนือจากนี้ 4EVE ยังสร้างเซอร์ไพรส์ด้วยการโชว์เพลงใหม่ Hot2Hot เป็นที่แรกอีกด้วย
สู่ระดับสากล.
ในวันที่ 23 ธันวาคม 2567 เป็นวันครบรอบการเดบิวต์ครบ 4 ปี ได้เปิดตัวเพลงและมิวสิกวิดีโอ "BOYS LOVE GIRLS" แสดงถึงการก้าวสู่ยุคใหม่ของวงที่มีความที่มีเนื้อหาเติบโตและมีความเป็นสากลขึ้น และการก้าวสู่ระดับสากลโดยการร่วมงานกับค่ายเพลง 88ไรซิง โดยการปล่อยกิจกรรมแรกในเทศกาลคริสต์มาส 
ต่อมาในวันที่ 5 กุมภาพันธ์ 2568 ค่าย 88ไรซิง ได้ประกาศรายชื่อศิลปินที่จะเข้าร่วมแสดงงาน Head In The Clouds Los Angeles 2025 ณ ลอสแองเจลิส สหรัฐอเมริกา ระหว่างวันที่ 31 พฤษภาคม และ 1 มิถุนายน 2568 ซึ่งในรายชื่อมีวงโฟร์อีฟปรากฏด้วย ถือเป็นศิลปินหญิงกลุ่มแรกจากประเทศไทยที่ได้เข้าร่วมงานนี้
วันที่ 11 พฤษภาคม 2568 วงได้ปล่อยอีพีอัลบั้มที่มีชื่อว่า "GLOW" มีทั้งหมด 5 แทร็ก ได้แก่ Like You, Snooze, Keep a Secret, Life is a Movie และ Starry Night โดยเป็นร่วมงานกับโปรดิวเซอร์เจ้าของรางวัลแกรมมีอย่าง ไบรอัน เคนเนดี
ผลงานการแสดง.
"หมายเหตุ : นับเฉพาะผลงานหลังจากเดบิวต์เป็นโฟร์อีฟ"
รางวัล.
"หมายเหตุ : นับเฉพาะงานหรือรายการที่มอบถ้วยรางวัล"